«Шэрджэсхэр: къэкIуэнум и теплъэгъуэхэр»
Дунейпсо Адыгэ Хасэм и хэщIапIэу Налшык дэтым нобэ щекIуэкIынущ «Шэрджэсхэр: къэкIуэнум и теплъэгъуэхэр» зыфIаща зэIущIэр.
дуней псом щикъухьа адыгэхэм гъэ къэс накъыгъэм и 21-м ягу къагъэкIыж цIыху минищэ бжыгъэ зыхэкIуэда Кавказ зауэжьыр (1763 -1864 гъгъ.). Илъэси 101-кIэ екIуэкIа зауэр хъуащ адыгэ лъэпкъым насыпыншагъэ нэхъ ин дыдэ къыхуэзыхьа лъэхъэнэу.
Кавказ зауэм хэкIуэдахэр ягу къыщагъэкIыж Фэеплъ махуэм ехьэлIауэ зэхагъэува республикэпсо планым ипкъ иткIэ, Къэбэрдей-Балъкъэрым ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэмрэ Дунейпсо Адыгэ Хасэмрэ зэгъусэу нобэ ирагъэкIуэкI «Шэрджэсхэр: къэкIуэнум и теплъэгъуэхэр» зыфIаща зэIущIэр. Абы сыхьэт 15-м Налшык ЩоджэнцIыкIум и цIэр зезыхьэ уэрамым тет ДАХ-м и хэщIапIэм щыщIидзэнущ. Адыгэхэм я тхыдэм гуауэкIэ гъэнщIауэ хэт напэкIуэцIхэм зэгъусэу тепсэлъыхьыжын папщIэ зэхыхьэм кърихьэлIэнущ IэщIагъэлIхэр, республикэм и жылагъуэ гъащIэм жыджэру хэт щIэныгъэлIхэр, зэфIэкI къэзыгъэлъэгъуа щIалэгъуалэр, нэгъуэщIхэри.
ПЩЫГЪУЭШ Iэсият.
